Na podlagi 51. člena Zakona o osnovni šoli (Uradni list RS, št. 81/06, 102/07 107/10, 87/11, 40/12-ZUJF, 63/13) izdaja ravnateljica OŠ Škofja Loka-Mesto dne 17. 10. 2016 naslednja

**PRAVILA**

**o prilagajanju šolskih obveznosti Osnovne šole Škofja Loka-Mesto**

**I. SPLOŠNA DOLOČBA**

1. člen

Ta pravila urejajo prilagajanje šolskih obveznosti:

– učencem Osnovne šole Škofja Loka-Mesto, ki so perspektivni ali vrhunski mladi umetniki,

– učencem Osnovne šole Škofja Loka-Mesto, ki so perspektivni ali vrhunski športniki.

**II. POGOJI ZA PRIDOBITEV STATUSA**

2. člen

**Status učenca perspektivnega športnika** lahko pridobi učenec, ki je registriran pri nacionalni panožni športni zvezi in tekmuje v uradnih tekmovalnih sistemih nacionalnih panožnih zvez.

**Status učenca perspektivnega mladega umetnika** lahko pridobi učenec, ki se udeležuje državnih tekmovanj s področja umetnosti.

**Status učenca vrhunskega športnika** lahko pridobi učenec, ki doseže vrhunski športni dosežek mednarodne vrednosti.

**Status učenca vrhunskega mladega umetnika** lahko pridobi učenec, ki dosega najvišja mesta oziroma nagrade na državnih tekmovanjih s področja umetnosti.

Status pridobi učenec, za katerega razrednik oziroma oddelčni učiteljski zbor meni, da spoštuje Pravila šolskega reda in ima primeren odnos do učencev in ostalih delavcev šole.

3. člen

Statuse iz prejšnjega člena teh pravil dodeli šola, na kateri je učenec vpisan, če so izpolnjeni pogoji in po postopku, določenim s temi pravili.

O dodelitvi, mirovanju oziroma prenehanju statusa odloči ravnatelj z odločbo. Pred odločitvijo si v prvem izobraževalnem obdobju pridobi mnenje razrednika, v drugem in tretjem izobraževalnem obdobju pa mnenje oddelčnega učiteljskega zbora.

**III. POSTOPEK DODELITVE STATUSA IN TRAJANJE**

4. člen

Pridobitev statusov iz 2. člena tega pravilnika pisno predlagajo starši ali zakoniti zastopnik (v nadaljevanju: starši) učenca.

K predlogu za pridobitev statusa je treba priložiti:

* za status učenca perspektivnega mladega umetnika, potrdilo o vpisu v drugo šolo oz. drug javnoveljavni program, potrdilo o tedenskem obsegu obveznosti v drugi šoli oz. drugem javnoveljavnem programu, potrdilo o udeležbi na državnih tekmovanjih s področja umetnosti;
* za status učenca vrhunskega mladega umetnika, potrdilo v vpisu v drugo šolo oz. drug javnoveljavni program, potrdilo o tedenskem obsegu obveznosti v drugi šoli oz. drugem javnoveljavnem programu, potrdilo o doseganju najvišjih mest oziroma nagrad na državnih tekmovanjih s področja umetnosti;
* za status učenca perspektivnega športnika potrdilo, da je učenec registriran pri nacionalni panožni športni zvezi in da tekmuje v uradnih tekmovalnih sistemih te nacionalne panožne zveze, potrdilo o športnih dosežkih na državnem novoju v preteklem šolskem letu, urnik tedenske obremenitve v športni panogi ter predviden razpored obsega dejavnosti, tekmovanj ali nastopov v tekočem šolskem letu;
* za status učenca vrhunskega športnika potrdilo, da je član državne reprezentance, potrdilo nacionalne panožne zveze o doseženih vrhunskih športnih dosežkih mednarodne vrednosti, urnik tedenske obremenitve v športni panogi ter predviden razpored obsega dejavnosti, tekmovanj ali nastopov v tekočem šolskem letu.

Če pridobitvi oziroma podaljšanju statusa iz 2. člena eden od staršev izrecno pisno nasprotuje, statusa ni mogoče dodeliti, dokler se starša o tem ne sporazumeta.

Predlog, skupaj z dokazili o izpolnjevanju pogojev, je potrebno predložiti najkasneje do 30. septembra za tekoče šolsko leto. Predlog se odda osebno ali po pošti v tajništvo šole.

Status se učencu dodeli praviloma v roku 15 dni od sprejema popolne vloge.

Izjemoma se lahko učencu dodeli status tudi med šolskim letom, če izpolnjuje predpisane pogoje.

5. člen

Šola dodeli učencu status za eno šolsko leto, iz utemeljenih razlogov pa lahko le za določen čas v šolskem letu.

Sklep o dodelitvi statusa začne veljati, ko je izročen staršem učenca in vsaj eden od staršev s podpisom potrdi, da z njim soglaša.

Status preneha z naslednjim dnem, do katerega je bil dodeljen.

**IV. PRILAGAJANJE OBVEZNOSTI**

6. člen

Učencu s statusom iz 2. člena teh pravil se prilagodijo šolske obveznosti. Prilagajanje šolskih obveznosti se uredi s pisnim dogovorom o prilagajanju šolskih obveznosti med šolo in starši.

7. člen

S sklepom o dodelitvi statusa oziroma dogovorom o prilagajanju šolskih obveznosti se določijo medsebojne pravice in obveznosti, povezane s statusom, v skladu s tem pravilnikom in drugimi predpisi.

Prilagodijo se zlasti:

– obiskovanje vzgojno-izobraževalnega dela in drugih dejavnosti,

– obveznosti učenca pri pouku in drugih delih izobraževalnega programa,

– način in roki za ocenjevanje znanja oziroma izpolnjevanje drugih obveznosti in

– druge medsebojne pravice in obveznosti.

Učencu s statusom se šolske obveznosti praviloma prilagodijo tako, da jih lahko opravi v posameznem ocenjevalnem obdobju.

8. člen

Šola pripravi dogovor o prilagajanju šolskih obveznosti v osmih dneh po dodelitvi statusa in začne veljati, ko ga podpiše vsaj eden od staršev učenca.

9. člen

Če med šolskih letom pride do sprememb, zaradi katerih ni mogoče izpolnjevati dogovorjenih obveznosti, se lahko določi izvedbeni načrt za uresničevanje pravic in obveznosti iz statusa.

Izvedbeni načrt je priloga in sestavni del sklepa o dodelitvi statusa oziroma dogovora o prilagajanju šolskih obveznosti.

Izvedbeni načrt pripravi razrednik in ga uskladi v oddelčnem učiteljskem zboru. Pri pripravi upošteva učenčeve obveznosti iz izobraževalnega programa in tiste, zaradi katerih mu je bil status dodeljen.

**V. PRENEHANJE IN MIROVANJE STATUSA**

10. člen

Učencu lahko preneha status:

– na zahtevo staršev učenca;

– s pretekom časa, za katerega je bil učencu dodeljen;

– če prenehajo razlogi zaradi katerih je bil status dodeljen;

– če ni več učenec šole, na kateri je pridobil status;

– če se mu status odvzame.

11. člen

Če učenec ne izpolnjuje obveznosti iz dogovora o prilagajanju šolskih obveznosti, mu šola lahko status iz prvega ali drugega odstavka 2. člena odvzame na predlog razrednika ali učiteljskega zbora.

12. člen

Učencu zaradi bolezni oziroma poškodbe ali drugih utemeljenih razlogov status iz 2. člena lahko miruje, dokler obstajajo razlogi, na podlagi katerih je bilo odločeno o mirovanju.

Med mirovanjem statusa učenec ne more uveljavljati pravic, ki so mu bile s statusom dodeljene.

Mirovanje statusa lahko predlagajo razrednik, učiteljski zbor ali starši učenca.

**VI. VARSTVO PRAVIC**

13. člen

Sklep o dodelitvi statusa oziroma dogovor o prilagajanju šolskih obveznosti je enako obvezujoč za vse, na katere se nanaša oziroma so ga podpisali.

14. člen

Starši lahko ob pridobivanju ali prenehanju statusa, med mirovanjem oziroma v zvezi z uveljavljanjem pravic in obveznosti iz statusa zahtevajo, da se odločitve preverijo.

Preverjanje odločitev lahko zahtevajo starši učenca s pisno pritožbo.

15. člen

O pritožbah zaradi neupoštevanja dogovorjenih pravic oziroma obveznosti, ki izhajajo iz statusa, odloča ravnatelj šole.

O pritožbi zoper odločitve ravnatelja glede statusa po teh pravilih odloča pritožbena komisija OŠ Škofja Loka-Mesto.

Pritožbena komisija mora odločiti o pritožbi v najkrajšem možnem času, najkasneje pa v roku 15 dni od dneva prejema popolne pritožbe.

Odločitev pritožbene komisije je dokončna.

**VII. KONČNE DOLOČBE**

16. člen

Ta pravila začnejo veljati z 17. 10. 2016.

Z dnem uveljavitve teh pravil prenehajo veljati Pravila o prilagajanju šolskih obveznosti z dne 2. 9. 2013.

|  |  |
| --- | --- |
|  | Doris Kužel |
|  | RAVNATELJICA |

Priloge pravil:

1. Predlog za pridobitev statusa
2. Dogovor o prilagajanju šolskih obveznosti med šolo in starši